	БОСНА И ХЕРЦЕГОВИНА

РЕПУБЛИКА СРПСКА

[image: image1.png]



ОПШТИНА ТЕСЛИЋ
СКУПШТИНА ОПШТИНЕ

	Карађорђева бр. 18 Теслић   Тел.: +387(0)53/411-500  факс: 053/411-541  www.opstinateslic.com




ИЗВОД ИЗ ЗАПИСНИКА СА XIX РЕДОВНЕ СЈЕДНИЦЕ СКУПШТИНЕ ОПШТИНЕ ТЕСЛИЋ, ОДРЖАНЕ ДАНА 2.11.2022. ГОДИНЕ, У СКУПШТИНСКОЈ САЛИ (ЗГРАДА ЗАВОДА ЗА ЗАПОШЉАВАЊЕ) У ТЕСЛИЋУ, СА ПОЧЕТКОМ У 10:00 ЧАСОВА

XIX редовна сједница Скупштине општине Теслић одржана је у сриједу, дана 2.11.2022. године, у скупштинској сали (зграда Завода за запошљавање) у Теслићу. Скупштина је почела са радом у 10:00 часова. Сједницом је предсједавао предсје-дник Скупштине општине (СО) Саво Касаповић и исту је сазвао актом број: 01-013-109/22 од дана 25.10.2022. године.

На почетку сједнице је било присутно 27 одборника, чиме су се стекли услови да Скупштина може легитимно и несметано доносити одлуке. Одсутни су одборници: Срђан Кљечанин и Маринко Ђукић. Одборник Маринко Ђукић је обавијестио предсједника СО да данас неће моћи присуствовати сједници, док одборник Срђан Кљечанин није најавио своје одсуство. Сједници су такође присуствовали: Начелник општине Теслић, Милан Миличевић, замјеник Hачелника општине Теслић, Милован Станковић, начелници одјељења Општинске управе Теслић, те представници медија. Прије утврђивања дневног реда, предсједник СО је дао на разматрање Извод из записника са XVIII редовне сједнице СО Теслић, одржане дана 27.9.2022. године. 
Ђорђе Гајић – „Поставио сам три одборничка питања и два питања у току дискусије, а ни на једно нисам добио одговор, а иста су наведена у записнику. Прошло је више од мјесец дана и занима ме када ћу добити одговор на питања, да ли има одређени рок за достављање одговора и да ли је потребно да питања доставим у писаној форми“?
С обзиром на то да није више било примједби, предсједник СО је дао на гласање Извод из записника са XIХ редовне сједнице СО Теслић, који је усвојен са:


Гласање: 18 „ЗА“, 0 „ПРОТИВ“, 9 „УЗДРЖАНИ“.

Предсједник СО предлаже сљедећи Приједлог дневног реда за 19. редовну сједницу СО:

Д н е в н и  р е д

1. Нацрт ребаланса Буџета општине Теслић за 2022. годину:

а) Нацрт Одлуке о усвајању ребаланса Буџета општине Теслић за 2022.    годину;

б) Нацрт Одлуке о измјени Одлуке о извршењу Буџета општине Теслић за 2022. годину;

2. Приједлог Рјешења о именовању Савјета плана за праћење израде измјене Ревизије и допуне Регулационог плана „Бања Врућица 2“, у Теслићу; 

3. Информација о стању основног и средњег образовања са прегледом успјеха ученика на крају школске 2021/22. године, уписом ученика у I разредe основних и средњих школа за школску 2022/23. годину и приједлогом мјера за побољшање стања;

4. Давање сагласности на Захтјев за промјену цијена комуналних услуга одвоза комуналног отпада;

5. Кадровска питања:

а) Приједлог Рјешења о разрјешењу два члана Управног одбора ЈУ „Културни центар Теслић“;

б) Приједлог Рјешења о разрјешењу вршиоца дужности члана Управног одбора ЈУ „Културни центар Теслић“;

в) Приједлог Рјешења о именовању вршилаца дужности чланова Управног одбора ЈУ „Културни центар Теслић“; 
6. Одборничка питања;

7. Разно.

Предсједник је констатовао да је од стране Начелника општине Теслић пристигао сљедећи приједлог за допуну дневног реда:

На основу члана 70. Пословника о раду Скупштине  општине Теслић („Службени гласник општине Теслић“, број: 4/17) начелник општине предлаже допуну дневног реда са сљедећим тачкама: 
1. Приједлог Одлуке о измјенама Одлуке о стипендирању ученика и студената.
С обзиром на то да није било учесника у дискусији поводом приједлога дневног реда, предсједник СО је исти дао на гласање, укључујући и допуну дневног реда од стране начелника општине:

Д н е в н и  р е д

1. Нацрт ребаланса Буџета општине Теслић за 2022. годину:

а) Нацрт Одлуке о усвајању ребаланса Буџета општине Теслић за 2022.    годину;

б) Нацрт Одлуке о измјени Одлуке о извршењу Буџета општине Теслић за 2022. годину;

2. Приједлог Рјешења о именовању Савјета плана за праћење израде измјене Ревизије и допуне Регулационог плана „Бања Врућица 2“, у Теслићу; 

3. Информација о стању основног и средњег образовања са прегледом успјеха ученика на крају школске 2021/22. године, уписом ученика у I разредe основних и средњих школа за школску 2022/23. годину и приједлогом мјера за побољшање стања;

4. Приједлог Одлуке о измјенама Одлуке о стипендирању ученика и студената;

5. Давање сагласности на Захтјев за промјену цијена комуналних услуга одвоза комуналног отпада;

6. Кадровска питања:

а) Приједлог Рјешења о разрјешењу два члана Управног одбора ЈУ „Културни центар Теслић“;

б) Приједлог Рјешења о разрјешењу вршиоца дужности члана Управног одбора ЈУ „Културни центар Теслић“;

в) Приједлог Рјешења о именовању вршилаца дужности чланова Управног одбора ЈУ „Културни центар Теслић“; 

7. Одборничка питања;

8. Разно.

Дневни ред је усвојен са:
Гласање: 18 „ЗА“, 0 „ПРОТИВ“, 9 „УЗДРЖАНИ“.
Ад. 1.
Нацрт ребаланса Буџета општине Теслић за 2022. годину;
Деана Вуковић – „Ребаланс Буџета општине Теслић за 2022. године се планира у износу од 36.450.000,00 КМ, што је у односу на Приједлог Буџета општине Теслић за 2022. годину повећање за 10%. Морам нагласити да у предложени Ребаланс улазе све јавне институције на подручју Општине Теслић, тако да смо једна од ријетких општина која у трезору Општинске управе има све јавне институције. Основни разлог повећања буџетског оквира и Ребаланса буџета јесте повећање пореских прихода и прихода јавних институција, као и општи раст цијена, како у Теслићу, тако у цијелој Републици Српској. (...) Расходовна страна је повећана за 3.450.000,00 КМ и то је посљедица општег раста цијена. Што се тиче приходовне стране, остала сам дужна рећи да је значајно повећање на ставци ЈЗУ Дом здравља „Свети Сава“ Теслић у износу преко 1.000.000,00 КМ, а разлог повећању јесте потписивање колективног уговора за запослене у здравственој установи, као и повећање транше од Фонда здравственог осигурања“.  
Предсједник СО је обавијестио Скупштину да је засједала Комисија за прописе и констатовала да су сви акти у складу са законском регулативом. Поред тога, по питању Нацрта ребаланса Буџета општине Теслић за 2022. годину је засједао Надзорни одбор и констатовао је да је предложени Нацрт ребаланса у складу са законом. Такође, Комисија за буџет и финансије је засједала у трочланом саставу, те установила да је Нацрт ребаланса у складу са законским и подзаконским актима и даје сагласност на Нацрт ребаланса Буџета општине Теслић за 2022. годину и да иде даље у скупштинску процедуру.  
Лука Радонић – „Клуб одборника СНСД-а је мишљења да би далеко  квалитетније креирали Нацрт ребаланса буџета да смо прије тога имали тачку Извјештај о извршењу Буџета општине Теслић за првих девет мјесеци и да се на основу тога може видјети које то тачке захтијевају да буду увећане, наравно уз одређена образложења. Сам Нацрт ребаланса буџета нам показује да се буџетски оквир повећава за 3.450.000,00 КМ, што наравно није резултат рада Општинске управе Теслић, него околности на које ми не можемо да утичемо, али можемо утицати на саму расподјелу средстава. Највећа ставка, што се може видјети у самом Ребалансу, јесу расходи на лична примања, што потврђује оно што смо говорили приликом креирања самог буџета, а то је да Буџет општине Теслић није буџет развојног карактера. Ни то није довољно, па увећавамо ставке као што су 'расходи на основу путовања и смјештаја' у износу од 63.200,00 КМ, што укупно износи 194.700,00 КМ. Када упоредимо ово са тим што смо у оквиру буџета планирали да дамо пољопривредним произвођачима на општини Теслић, дођемо до парадокса да пољопривредним произвођачима планирамо издвојити 300.000,00 КМ, а за ставку 'путовање и смјештај' издвојимо скоро 200.000,00 КМ“. Анализирајући Нацрт ребаланса, поставља сљедеће питање: „Шта спада тачно под ставком 'стручне услуге', да се за ту ставку издваја близу 400.000,00 КМ, а знамо да по структури запослениих у Општини спадамо у ред школованијих Општина и када се подијели, то мјесечно износи 35.000,00 КМ што издвајамо за стручне услуге“. Сумирајући изнесено констатовао је да ће Клуб одборника СНСД-а бити против Нацрта ребаланса Буџета општине Теслић за 2022. годину.
Ђорђе Гајић – Сматра да је апсурдно радити ребаланс буџета, а да се није урадио Извјештај о извршењу Буџета општине Теслић за првих девет мјесеци. Када је у питању ставка 'расходи за лична примања', подсјетио је одборнике да је на прошлој сједници СО Теслић питао колико је људи запослених, али очигледно да је на то питање немогуће добити одговор. „Ја имам неки податак да је број заједно са нама одборницима 230 који су на платном списку. Требало би да нам неко то потврди да ли је број тачан, је ли већи или мањи број људи, пошто је овај податак стар мјесец дана. (...) Ми смо туристичко мјесто, туристички град, а немамо један метар бициклистичке стазе у Теслићу, немамо пјешачких стаза, дјеца нам гину на цестама. (....) У медијима се појављивала вијест везано за вртиће како ће се субвенционисати, не знам шта се ту десило, биле су приче да је са износа од 100.000,00 КМ субвенција пала на 20.000,00 КМ“. С обзиром на већи приход од ПДВ-а, мишљења је да се из тих средстава требало обезбиједити бесплатне мјесечне карте за ученике, јер су карте веома скупе, из удаљенијих мјеста цијена карте достиже и 200,00 КМ. Када је у питању поправка путева, рекао је да је то катастрофа и било је много приче, а није био довољан ни предвиђен износ, па су средства за ту ставку увећана за 200.000,00 КМ. „Гдје се поправљају путеви, послије свих интервенција је у мојој мјесној заједници насуто три камиона. Да ли је у плану, када се асфалт уради, да се тај асфалт временом треба и одржавати? Без обзира на повећање ставке за одржавање путева и дрвених мостове, у Чечавском крају није урађено скоро ништа.  (...) Мислим да је крајње вријеме да се на прави начин користе приходи који нам долазе непланирано, приходи од ПДВ-а, и да Теслић развијамо“.
Радислав Ђурић – Рекао је да Општинска управа Теслић на челу са начелником мора почети да сарађује са СНСД-ом и са републичком власти, зима је близу, а град је у катастрофалном стању. „Ребаланс се ради због поскупљења, највише растом ПДВ-а, а и то су новци наших грађана. Видим да се највише троши на плате, 10.500.000,00 КМ се издваја за бруто плате. За ставку 'Расходи за услуге одржавања животне средине' се издваја много новца, нешто више од 1.000.000,00 КМ и волио бих знати о чему се ту ради? Да ли ће бити одрађено, што је било планирано буџетом, асфалтирање путева за Цвијиће, Петковиће и све остале путеве који су били планирани“?
Недељко Керић – Нагласио је да Клуб одборника СНСД-а не може гласати за Ребаланс који је потрошачки и не могу бити дио те приче. „Зашто се фамозна 'мини заобилазница' ради пола године умјесто предвиђених 60 дана, зашто се копају рупе по Теслићу као да тражимо нафту? Грађани Теслића знају зашто је Клуб одборника СНСД- а против оваквог Буџета. Ово је потрошачки буџет и никада нећемо бити дио те приче, увијек ћемо бити против. Чекамо развојни буџет, надам се сљедеће године.“
Милан Касаповић – Када је у питању Нацрт ребаланса Буџета општине Теслић за 2022. годину, рекао је да је он јасно одрађен као и досадашњом методологијом, те су у њему јасно представљене ставке које се односе на повећање у односу на приједлог Буџета који је усвојен за ову годину. „Јако је позитивно казати и истакнути то да се повећања овим Ребалансом односе и на ставку грантова. Овим Ребалансом су повећани грантови, поготово грантови из иностранства и то је продукт година што смо ми у протеклом периоду започели велики број радова који се тичу финансирања заједно са другим међународним организацијама и суфинансирања из нашег локалног буџета. (...) Стално се наглашава да су у Нацрту ребаланса од 36.000.000,00 КМ садржане све јавне установе и тај фамозни износ за ставку 'расходи за лична примања' од 10.500.000,00 КМ се не односи само на локалну управу. Видјели смо повећање ставке за плате коју је унио Дом здравља, а то је 1.000.000,00 КМ, која је продукт потписивања колективног уговора са министарством, а овдје се покушава стално импутирати да се то односи на локалну управу. Ми смо локална управа у Теслићу која сигурно у номиналном износу, буџет којим располаже локална управа је у проценту међу најмањим односом међу другим локалним заједницама и то смо увијек спомињали и говорили, међутим ко хоће наравно да види и да реално сагледа, гледаће и другу страну“. Сумирајући изложено, констатовао је да је предложени Нацрт ребаланса за Клуб одборника СДС-а прихватљив, те да ће исти подржати.
Деана Вуковић – „Субвенције за приватне вртиће су остварене од скоро 90%. Првобитно је планирано да се новац пребацује приватним вртићима на њихове рачуне као правним лицима. Међутим, због технике и тешке изводљивости приватних вртића, ми смо са буџетске ставке 'субвенције приватним вртићима' за 80.000,00 КМ пребацили на ставку 'помоћи појединцима', па је тако родитељима дјеце, која похађају приватне вртиће, уплаћено по 250,00 КМ. 20.000,00 КМ које је остао на ставки 'субвенције' односи се на пројекте за четири вртића, а за које је неко урадио ограду, неко је реновирао унутрашњи простор, неко је прошрио своје капацитете. Стручне услуге се првенствено односе на надзоре, с обзиром да у буџету који се књижи на фонду 02, који ви имате пред собом, у овој години има 9.000.000,00 КМ инвестиција. Морамо да имамо податак да се један велики дио инвестиција књижи на фонду 05 који није вама у прегледу, односно то је у прегледу министарства, а то је фабрика воде и пречистач отпадних вода, тако да и у том дијелу плаћамо стручне услуге. Такође, на стручним услугама се књиже и пројекти, самим тим, да би завршили неке послове морамо имати пројекте. Што се тиче фабрике воде и пречистача отпадних вода, морам да нагласим да је са данашњим даном Општинска управа Теслић уплатила преко 700.000,00 КМ из властитих средстава, иако је требало да се плаћа из средстава Европске инвестиционе банке (ЕИБ), која су због политичке ситуације блокирана. Када је у питању ставка 'Расходи за услуге одржавања животне средине', то се односи на трошкове ЗКП (Заједничка комунална производња), односно одржавања града и зимске службе“.
Предраг Девић – Нагласио је да нико овдје од колега није у негативном контексту поменуо ЈЗУ Дом здравља „Свети Сава“ Теслић и све што је уговором додатним потписаним са Министарством здравља одрађено. „У Дому здравља су људи који часно и поштено и одговорно раде свој посао од доктора, специјалиста, средњег кадра и свих оних који су тамо запослени, тако да они на неки начин оправдавају Ребаланс, али све оно што ради Општина и сви они, већина оних који су запослени у њој да би се задовољила страначка инфрсатруктура и да би се задовољила сва повећања која су била пред изборе, заиста није оправдано овим ребалансом“.  
Синиша Гаврић – „Нисам се мислио јављати по овој тачки дневног реда, пошто знам да журите на протесте вечерас, па хтио сам да вам мало убрзам и да можете стићи на вријеме. Шта је Општина Теслић урадила, ево имали сте Ребаланс буџета, хвалите се повећањем, шта сте то урадили од та 3.000.000,00 КМ, коме сте дали средства? Влада Републике Српске је у више наврата дала једнократне помоћи младима, пензионерима, борцима, пољопривредницима неколико милиона, привреди такође. Шта је урадила Општина Теслић, видјећемо шта данас радите, видјећемо сљедеће тачке дневног реда. То је ваш рад и немојте причати овдје неистине и глупости“.
Милан Касаповић – „Ја иначе немам навику и суздржавам се углавном од било каквих реплика и у свом главном излагању покушавам да уопштим и не прозивам било кога (...) Требамо сви овдје бити колико толико колегијални једни према другима и ја ниједног момента у свом излагању нисам никог поменуо, немојте ни ви мене да помињете у том контексту. Имам још једну потребу кад смо ту да кажем, има она стара народна наша српска изрека: 'Нема бољег муслимана од потурченог Србина', управо због ових протеста“.
Стојан Смиљанић – Констатовао је да је у Нацрту ребаланса децидно наведено све на што се односи повећање у износу од 10%.
Предсједник СО је дао на гласање Нацрт ребаланса Буџета општине Теслић за 2022. годину:

Гласање: 18 „ЗА“, 9 „ПРОТИВ“, 0 „УЗДРЖАНИ“.

а) Нацрт Одлуке о усвајању ребаланса Буџета општине Теслић за 2022. годину;
Предсједник СО је дао на гласање Нацрт Одлуке о усвајању ребаланса Буџета општине Теслић за 2022. годину, а нацрт одлуке је усвојен са:

Гласање: 18 „ЗА“, 9 „ПРОТИВ“, 0 „УЗДРЖАНИ“.

б) Нацрт Одлуке о измјени Одлуке о извршењу Буџета општине Теслић за 2022. годину;

Предсједник СО је дао на гласање Нацрт Одлуке о измјени Одлуке о извршењу Буџета општине Теслић за 2022. годину, ,а нацрт одлуке је усвојен са:

Гласање: 18 „ЗА“, 9 „ПРОТИВ“, 0 „УЗДРЖАНИ“.

Ад. 2.
Приједлог Рјешења о именовању Савјета плана за праћење израде измјене Ревизије и допуне Регулационог плана „Бања Врућица 2“, у Теслићу; 
С обзиром на то да није било пријављених за дискусију, предсједник СО је дао на гласање Приједлог Рјешења о именовању Савјета плана за праћење израде измјене Ревизије и допуне Регулационог плана „Бања Врућица 2“, у Теслићу, Рјешење је усвојено са:

Гласање: 18 „ЗА“, 0 „ПРОТИВ“, 9 „УЗДРЖАНИ“.

Ад. 3.
Информација о стању основног и средњег образовања са прегледом успјеха ученика на крају школске 2021/22. године, уписом ученика у I разредe основних и средњих школа за школску 2022/23. годину и приједлогом мјера за побољшање стања;
С обзиром на то да није потребно уводно излагање, предсједник СО је отворио расправу поводом ове тачке дневног реда.

Синиша Гаврић – „Из информације се јасно види да све већи број ученика уписују средње школе из области медицине и заната, који су веома тражени на тржишту Европске уније, што је јасан показатељ да млади људи не виде перспективу на подручју општине Теслић и да одлазе у иностранство. Жалосна је цифра уписаних ученика у први разред средњих школа, у двије средње школе уписано је 288 ученика, а основну школу је завршило 323 ученика. Већ 35 ученика је отишло из Теслића и уписали су школу негдје друго. Директна одговорност за ово је политика која је у Теслићу у континуитету 11 година. Због те политике и фаворизовања појединаца, а на штету велике већине грађана, никакву перспективу исти не виде у општини Теслић“. (...) Сматра да је један од разлога што све мањи број ученика уписује средње школе у Теслићу јесте инсистирање на погрешној уписној политици, неатрактивна занимања, срозавање угледа гимназије гдје је ове године уписано само 13 ученика. Како свакодневно одлазе млади људи из Теслића, то ће довешти до тога да у Теслићу више неће бити двије средње школе. Осврћући се на прву страницу ове информације, рекао је да није потребно да се ту ученици и наставни кадар дијели по националној структури и да томе није мјесто у информацијама оваквог типа, ипак се овдје ради о образовању и то треба избјегавати.
Стојан Смиљанић – Рекао је да су сви свјесни проблема, али држати говор да је Теслић 'црна рупа', а да је у остатку Републике Српске све бајно, красно, да се људи и омладина враћају, то је мало дегутантно. „Ово је проблем у читавој Републици Српској и исти се мора рјешавати од врха према дну, а не од дна према врху“.
Александар Шакановић – „По свим питањима и статистичким параметрима, који су у Информацији лијепо и прегледно сачињени, можемо закључити да се и дан данас наставља један негативан тренд одласка људи са ових подручја и људи са виших инстанци би требали да преузму већу дозу одговорности када је у питању ова негативна статистика. У 50% централних школа у одређеним мјестима није уписан ниједан првачић и то треба признати и требамо се погледати у очи и констатовати да то није добро, али има много средина које су у много тежем положају“. (...)
Учешће у расправи у виду реплике је узео одборник Синиша Гаврић.
Недељко Керић – Мишљења је да локална самоуправа може да креира будућа занимања која су највише потребна на подручју општине Теслић, а проблем је настао и чињеница јесте што све мање дјеце. 
Милован Станковић – „Слажем се са свима који сматрају да је уписна политика врло озбиљно питање када је у питању креирање будућности привердног и укупног друштвеног живота. Сваке године путем Привредног савјета се покушава у сарадњи са руководством једне и друге средње школе направити одређен приједлог уписне политике. Оно што сам ја лично схватио од стране тих директора кад им предлажемо промјену уписне политике у смислу ових дискусија, имамо одговор типа да имају одређену структуру запослених и онда ће људи остати без посла. Моја логика је да је паметније да ти људи остану без посла, него да школујемо кадрове који нису потребни никоме. Имамо примјер и високошко-лских установа овдје, Саобраћајни факултет у Добоју. Имамо више саобраћајних инжењера у Теслићу него што је имала читава бивша Југославија и то је 'злочин' према омладини. Уписну политику креира надлежно Министарство просвјете и културе Републике Српске. (...) На Привредном савјету смо договорили, план је да се у наредним школским годинама покуша направити варијанта да се дадне предност стипендирању производних занатских занимања којих немамо на нашем тржишту нажалост“. (...)
Ђорђе Гајић – Рекао је да има много фактора који утичу на то хоће ли ко остати и гдје ће дјеца похађати наставу. (...) Сагласан је с тиме да се у оваквим документима не треба помињати национална припадност. „Република Српска је обновила скоро све школе на подручју општине Теслић и то је сигурно добро, с тиме се стварају бољи услови. Тренутно је у фази и инсталација гријања у средњој школи, поставља се нови котао. Сигурно је да морамо заједно сјести и предлагати кадрове и да се не доводимо у ситуацију да се измишљају радна мјеста, као за дјецу која су завршила Саобраћајни факултет, а раде у ПКД „Рад“ а.д. Теслић, КП „Комуналац“ а.д. Теслић“. (...) Навео је да сви овдје на неки начин утичу какав ће бити амбијент, да ли ће остати дјеце која ће ићи у школу.
Радислав Ђурић –„Ово je жалосно и овакав тренд ако се настави, остаћете ви неки у Општини и ми одборници, чак ће и неки одборници отићи. Када сам похађао основну школу 1984. године, тада је  било 1250 ученика у Блатници. Данас похађа 280 ученика, од чега је 135 ученика у Каменици. Ако се овако настави, овдје нико више неће остати“. 
Веселин Савковић – Осврћући се на чињениу да је веома мали број ученика који су уписали гимназију, рекао је да је један од кључних проблема то што је наставно особље неквалитетно, а наставно особље које је запослено и у основним и у средњим школама запошљава Министарство просвјете и културе Републике Српске. „Ја вас молим да ви преко својих органа странака апелујете код запошљавања да се води више рачуна о њиховом образовању, а не о имену, презимену, вјери, нацији нити политичкој припадности“.

Учешће у расправи у виду реплике је узео одборник Недељко Керић. 

Како није било више пријављених за дискусију, предсједник СО је дао на гласање Информацију о стању основног и средњег образовања са прегледом успјеха ученика на крају школске 2021/22. године, уписом ученика у I разредe основних и средњих школа за школску 2022/23. годину и приједлогом мјера за побољшање стања, Информација је усвојена са:

Гласање: 17 „ЗА“, 0 „ПРОТИВ“, 0 „УЗДРЖАНИ“, остали одборници се нису изјаснили.

Ад. 4. Приједлог Одлуке о измјенама Одлуке о стипендирању ученика и студената;
Уводно излагање је изнио Славен Јелић, начелник Одјељења за друштвене дјелатности.

Предсједник СО је отворио расправу поводом ове тачке дневног реда.

Синиша Гаврић – „Мени је драго да је начелник Одјељења за друштвене дјелатности поменуо амандман на приједлог буџета за 2022. годину који је иницирао Клуб одборника СНСД-а, гдје смо тражили повећање стипендија. Волио бих да скупштинска већина има више оваквих заједничких одлука, али то је увијек до већине. Ми смо спремни за разговоре и да помогнемо, поготово када су у питању инфраструктурни пројекти. Иницијативу треба да прави скупштинска већина, јер она доноси, предлаже и располаже, а ми смо ту да сугеришемо, увијек конструктивно и за корист грађана општине Теслић“.
Предраг Девић – Нагласио је да први циклус студија за студенте који студирају у иностранству немају право на стипендију ако наставе школовање, јер у већини европских земаља су студијски програми 3+2, студијски програм је три године, а двије године је студијски програм као мастер. „Наши студенти немају право на стипендију када упишу додатне те двије године мастера, па да то у нацрту измијенимо сви заједно или да амандмански, уколико се сви сложите с тим, јер нема много таквих студената са подручја општине Теслић и на тај начин би имали право на стипендију и када наставе мастер студије“.
С обзиром на то да није више било пријављених за дискусију, предсједник СО је дао на гласање Приједлог Одлуке о измјенама Одлуке о стипендирању ученика и студената, Одлука је једногласно усвојена:
Гласање: ЈЕДНОГЛАСНО „ЗА“ (27 одборника).
Ад. 5.
Давање сагласности на Захтјев за промјену цијена комуналних услуга одвоза комуналног отпада;
Добрила Дринић Малић – „Као што смо већ образложили у овом захтјеву упућеном Скупштини, цијене је потребно промијенити како би се одржала ликвидност предузећа, које је угрожено константним повећањем цијена, роба и услуга на тржишту. Цијена комуналне услуге према Закону о комуналним дјелатностима треба да покрије укупне расходе даваоца комуналних услуга уз унапређења постојеће комуналне опреме, објеката и уређаја. Основни елементи који утичу на формирање цијена комуналних услуга и њену висину јесу трошкови радне снаге, горива и одржавање возила. Сви смо тога свјесни да поред неконтролисаног раста цијена горива, трошкови рада такође расту. Поређења ради, најнижа плата у односу на прошлу годину јесте у порасту за 110,00 КМ у нето износу и сада износи 650,00 КМ. Просјечна плата у Републици Српској према подацима Репубичког завода за статистику већа је у односу на исти период прошле године од 70,00 до 100,00 КМ у зависности од подручја рада. Посљедњи пут цијена и начин обрачуна комуналног отпада мијењана је 2017. године и њена примјена је од 01.07.2017. године. Ако упоредимо 2017. годину са овом годином, просјечна плата у 2017. години је била 831,00 КМ у нето износу, док је у 2022. години просјечна плата 1189,00 КМ у нето износу. Ово предузеће од 2017. до 2022. године има приближно једнак број радника од 58 до 62 радника, тако да молим да се не изведе закључак да је за прекомјерно запошљавање разлог промјене цијена. Тренутно у предузећу је запослено 57 радника, што је за један радник више у односу на 2017. годину. (...) Анализом цијена услуга у општинама и градовима из нашег окружења, можемо залључити да предложена цијена на одступа значајно од тренутних цијена у тим општина, односно градовима, што потврђује потпуну основаност нашег захтјева“. 
Синиша Гаврић – „Ово је ствар о којој сви требамо да дискутујемо и свјестан сам да је дошло до промјене цијена на тржишту и цијена горива, али упркос огромном приливу новца у локални буџет, прва активност коју је општинско руководство и ова политика урадила је да се повећа цијена услуга одвоза комуналног отпада. Због чега општина не би узела тај дио средстава који недостаје комуналном предузећу и субвенцију направила према истом, из повећања од 10%? Зашто по џепу грађана? Исто тако, сматрам да Општинска управа треба да субвенционише комуналне услуге и према пензионерима, и према социјалним категоријама, али комплетне услуге. Као клуб одборника СНСД-а тражићемо на основу чланова 85. и 89. Пословника о раду СО Теслић од предсједника СО да се по овој тачки гласа на начин да се сваки одборник именом и презименом изјасни за ово поскупљење“. Сумирајући наведено, констатовао је да ће Клуб одборника СНСД – а бити против овог поскупљења. 

Ђорђе Гајић – Поставио је сљедећа питања: „Када сте сазнали за ове трошкове и да вам иде лоше, да ли сте већ знали раније? Могли смо то коректно урадити и прије избора. Да ли смо могли прије достављања предметног приједлога добити шестомјесечни извјештај? По старој цијени смо били на 15-ом мјесту када је цијена одвоза комуналног отпада, а са поскупљењам на узорку од 35 ћемо бити на мјесту број 23. Требало је мало дубље ући у анализе и видјети трошкове, захтјев КП „Комуналац“ а.д. Теслић је површан, помињу се параметри који су поскупили, а не видимо колико ти параметри утичу на пословање комуналног предузећа. Причате о гориву, а ми не знамо колико трошите горива, причате о платама и накнадама, такође не знамо колико се издваја за плате. Уопште не знамо колики је приход ваше дјелатности прикупљањем смећа. Колико има запослених преко Омладиниске задруге и колико је људи на боловању?“ (...) Казао је да би се по овом питању сви требали изјаснити као уздржани и да се боље размисли да ли је неопходно поскупљење.
Радислав Ђурић – Говорећи о предложеном поскупљењу цијена комуналних услуга одвоза комуналног отпада, рекао је да је реалност што је дошло до поскупљења и да предузеће има проблем, али сматра да се не треба на овај начин то радити. „Ребалансом се повећава буџет за износ 3.600.000,00 КМ и требали би видјети колико средстава недостаје комуналном предузећу и да на тај начин ријешимо проблем пословања ове фирме“.
Добрила Дринић Малић – „У управи тренутно имамо седам радника, правника, дипломираних економиста и са средњом стручном спремом, људи који раде на књижењу. Остали радници раде на улици, на одвозу смећа, инкасанти или чувари. Немамо ниједног радника пријављеног преко Омладинске задруге, недавно је била једна госпођа која је била пријављена и која је радила у кухињи из разлога што смо имали двије раднице на боловању, једну на годишњем одмору и да би попунили тај дио, јер нису могле наше двије раднице да испоштују све своје задатке, узели смо радницу на 15 дана. Што се тиче биланса успјеха, ви можете тражити и што год будете тражили од података који вам требају, радо ћемо вам доставити писаним путем“. 
Веселин Савковић – Рекао је да је на мјесту портира у комуналном предузећу запослен Миљић Момир, учесник рата од 1991. до 1996. године и радно мјесто је добио као посљедицу обољења од реуматског артритиса. Сматра да је то минимално што је ово друштво могло учинити према њему, додајући да је то радно мјесто постојало и прије рата и да у другој смјени они обављају посао на централи гдје запримају дојаве о кваровима и на водоводној мрежи и у случају комуналних услуга.

Милан Касаповић – Мишљења је да приједлог за поскупљење био логичан потез Комуналног предузећа и да је то било неминовно. „Реално гледајући, ово је морало да се деси, прије или касније. Ово предузеће је непрофитабилно и покрива само основне трошкове. Уколико хоћемо одговорно да поступимо према њему и према радницима запосленим у Комуналном предузећу, поскупљење је било сасвим логично и што је било очекивати и прољетос. Вјерујем да ће руководство КП „Комуналац“ а.д. Теслић и његови радници учинити све да у наредном периоду било какве проблеме превазиђу“.
Синиша Гаврић – Нагласио је да га нико не може убиједити да неки проблем могу ријешити 'ударањем по џепу грађана' и упитао је зашто се не искористи дио средства од Ребаланса буџета од 4.000.000,00 КМ, те да се на тај начин помогне Комуналном предузећу. Анализирајући цијене у региону, већу цијену у региону има само општина Лакташи. 
Предсједник СО је дао на гласање приједлог од стране Клуба одборника СНСД-а, да се по овој тачки гласа на начин да се сваки одборник именом и презименом изјасни:
Гласање: 9 „ЗА“, 2 „ПРОТИВ“, 16 „УЗДРЖАНИ“.
Предсједник СО је дао на гласање Давање сагласности на Захтјев за промјену цијена комуналних услуга одвоза комуналног отпада:

Гласање: 17 „ЗА“, 9 „ПРОТИВ“, 0 „УЗДРЖАНИ“.
Ад. 6.
Кадровска питања:

а) Приједлог Рјешења о разрјешењу два члана Управног одбора ЈУ „Културни центар Теслић“;
С обзиром на то да није било пријављених за дискусију, предсједник СО је дао на гласање Приједлог Рјешења о разрјешењу два члана Управног одбора ЈУ „Културни центар Теслић“, а Рјешење је усвојено са:

Гласање: 15 „ЗА“, 0 „ПРОТИВ“, 12 „УЗДРЖАНИ“.

б) Приједлог Рјешења о разрјешењу вршиоца дужности члана Управног одбора ЈУ „Културни центар Теслић“;
С обзиром на то да није било пријављених за дискусију, предсједник СО је дао на гласање Приједлог Рјешења о разрјешењу вршиоца дужности члана Управног одбора ЈУ „Културни центар Теслић“, а Рјешење је усвојено са:

Гласање: 16 „ЗА“, 0 „ПРОТИВ“, 11 „УЗДРЖАНИ“.

в) Приједлог Рјешења о именовању вршилаца дужности чланова Управног одбора ЈУ „Културни центар Теслић“; 
Милован Становић – За вршиоце дужности чланова Управног одбора ЈУ „Културни центар Теслић предлажем:

1) Јелена Лукић, професор разредне наставе из Теслића,

2) Миодраг Цвијић, дипломиран инжињер машинства из Теслића и
3) Маријан Чутура, дипломирани економиста из Теслића.

С обзиром на то да није било пријављених за расправу, предсједник СО је дао на гласање Приједлог Рјешења о именовању вршилаца дужности чланова Управног одбора ЈУ „Културни центар Теслић“, а Рјешење је усвојено са:

Гласање: 17 „ЗА“, 0 „ПРОТИВ“, 10 „УЗДРЖАНИ“.

Ад. 7. Одборничка питања;
Недељко Керић – Поставио је два одборничка питања:

1. На прошлој сједници СО Теслић сам поставио два одборничка питања везано за два пута, једног од трга према Руднику и нове обилазнице код комуналног предузећа, а пошто ће се одржати још једна сједница СО Теслић до краја новембра мјесеца, било би пожељно да добије одговоре на постављена питања прије одржавања наредне сједнице, ако је могуће?
2. Када је у питању понтонски мост, да ли постоји могућност да се тај мост уреди? (када падне снијег, да ће бити много проблема приликом преласка преко тог моста, мало је теже прелазити преко моста људима који иду са бициклима и са колицима и било би добро, ако постоји могућност, да се мост доради). 

Драган Кршић - Када ће се завршити изолација и асфалт на мосту Пасјача, и  наглашава да су одавно прошли сви рокови на постављено питање, те тражи да му се одговор достави писаним путем?
Синиша Гаврић - Да ли ће се и када реконструисати улица „Краља Драгутина Немањића“ која је предвиђена и усвојена програмом реконструкције улицa? 
Радислав Ђурић - Да ли ће до краја текуће године бити асфалтиран пут за Цвијиће и за Петковиће и шта ће бити са насипањем путева у Младиковинама? 
Ад. 8. Разно – Није ништа предвиђено.
Како је у потпуности исцрпљен дневни ред за ХIX редовну сједницу, Предсједник СО је исту закључио у 12:22 часова.

НАПОМЕНА: Саставни дио овог извода из записника је тонски снимак са ХIX редовне сједнице Скупштине општине Теслић, одржане 02.11.2022. године.

  СЕКРЕТАР СО                                                                                                        ПРЕДСЈЕДНИК СО

Сања Ђурђевић                                                                                                        Саво Касаповић

